Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 663/2009

**987a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov **(**tlač **987**)v druhom čítaní

Výbor Národnej rady Slovenskej republiky pre hospodársku politiku ako gestorský výbor k vládnemu návrhu zákona o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov **(**tlač **987**)(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 15. apríla 2009 č. 1354 pridelila vládny návrh zákona o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov **(**tlač **987**) na prerokovanie v druhom čítaní vo výboroch do 10. júna 2009 a  v gestorskom výbore do 12. júna 2009:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre hospodársku politiku a

Výboru Národnej rady Slovenskej republiky pre obranu a bezpečnosť.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 9. júna 2009 č. 637;
* Výbor Národnej rady Slovenskej republiky pre obranu a bezpečnosť uznesením z 10. júna 2009 č. 247.

Výbor Národnej rady Slovenskej republiky pre hospodársku politiku o návrhu rokoval 9. júna 2009 a neprijal uznesenie, keďže navrhnuté uznesenie nezískalo potrebný súhlas požadovanej nadpolovičnej väčšiny prítomných členov výboru podľa § 52 ods. 4 rokovacieho poriadku a  čl. 84 ods. 2 Ústavy Slovenskej republiky v znení neskorších predpisov.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I § 2 písm. b) sa slová „ na územie členského štátu“ nahrádzajú slovami „na územie iného členského štátu“.

Ide o legislatívno-technickú pripomienku; Slovenská republika je od 1. mája 2004 členským štátom Európskej únie.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I § 2 písm. b) sa slová „ z územia členského štátu“ nahrádzajú slovami „z územia iného členského štátu“.

Ide o legislatívno-technickú pripomienku; Slovenská republika je od 1. mája 2004 členským štátom Európskej únie.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I § 2 písm. c) 2. bode poznámka pod čiarou k odkazu 4) znie:

„4) Nariadenie Rady (EHS) č. 2913/1992 z 12. októbra 1992, ktorým sa vydáva Colný kódex Európskeho spoločenstva (Mimoriadne vydanie Ú.v. EÚ kap. 2/zv. 4; Ú.v. ES L 302, 19.10.1992) v znení neskorších predpisov.“.

Ide o upresnenie citácie v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I § 3 ods. 3 poznámka pod čiarou k odkazu 6) znie:

„6) Čl. I bod 6 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa vydáva Colný kódex spoločenstva (Mimoriadne vydanie Ú.v. EÚ kap. 2/zv. 6; Ú.v. ES L 253, 11. 10. 1993) v znení neskorších predpisov.“

Ide o o upresnenie citácie v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I  v § 5 písm. b) sa slová „licencie na cezhraničnú prepravu určených výrobkov“ nahrádzajú slovom „licencie“.

Legislatívna skratka bola ustanovená v čl. I v § 3 ods. 1, preto je nutné používať  ju  v  nasledujúcich ustanoveniach.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I § 6 ods. 3 písm. e) poznámka pod čiarou k odkazu 10) znie:

„10) Nariadenie Rady (EHS) č. 2658/1987 o colnej a štatistickej nomenklatúre a o Spoločnom colnom sadzobníku (Mimoriadne vydanie Ú.v. EÚ kap. 2/ zv. 2; Ú.v. ES L 256, 7.9.1987) v znení neskorších predpisov.“.

Ide o o upresnenie citácie v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. I § 6 ods. 5 písm. c) sa za slovo „zabezpečené“ vkladá slovo „riadne“ a za slovo „výbušnín“ sa pripájajú slová „ktoré neohrozuje zdravie a bezpečnosť osôb,“.

Ide o legislatívno-technickú pripomienku, ktorou sa sleduje zosúladenie s právnymi aktmi ES/EÚ (napr. čl. 14 ods. 1 smernice Európskeho parlamentu a Rady 2007/23/ES), ktoré vyžadujú riadne (bezpečné) skladovanie výbušnín, ktoré neohrozuje zdravie a bezpečnosť osôb.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

1. V čl. IV sa slová „1. augusta“ nahrádzajú slovami „1. septembra“ a súčasne v čl. I v § 19 sa slová „1. augustom“ nahrádzajú slovami „1. septembrom“ a slová „31. júla“ sa nahrádzajú slovami „31. augusta“.

Zmena účinnosti a súvisiaceho prechodného ustanovenia za účelom zohľadnenia nevyhnutných lehôt legislatívnom procese.

**Ústavnoprávny výbor NR SR**

**Výbor NR SR pre obranu a bezpečnosť**

*Gestorský výbor odporúča schváliť*

9. Príloha č. 2 k zákonu č. ....../2009 Z. z. sa dopĺňa 7. bodom, ktorý znie:   
„7. Kovová ortuť (Hg, CAS RN 7439-97-6), rumelková ruda, chlorid ortutnatý (Hg2Cl2, CAS RN 10112-91-1), oxid ortutnatý (Hg0, CAS RN 21908-53-2) a zmesi kovovej ortuti s inými látkami, vrátane zliatin ortuti, s koncentráciou ortuti najmenej 95 hmotnostných percent sa môže vyvážať na účely výskumu, vývoja, medicínskych štúdií alebo analýz.“.

Nariadenie Európskeho parlamentu a Rady (ES) č. 1102/2008 z 22. 10. 2008 upravuje zákaz vývozu kovovej ortuti a niektorých zlúčenín a zmesí ortuti a o bezpečnom uskladnení kovovej ortuti. Zo všeobecného zákazu platí podľa uvedeného nariadenia výnimka vtedy, ak sa kovová ortuť, rumelková ruda, chlorid ortutnatý, oxid ortutnatý a zmesi kovovej ortuti s inými látkami, vrátane zliatín ortuti s koncentráciou ortuti najmenej 95 hmotnostných percent vyvážajú zo spoločenstva na výskumné, vývojové, medicínske alebo analytické účely. Bez doplnenia 7. bodu prílohy č. 2 by sa uvedené komodity nemohli vyvážať zo Slovenskej republiky.

**Ústavnoprávny výbor NR SR**

*Gestorský výbor odporúča schváliť*

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 9** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania vládneho návrhu zákona o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov **(**tlač **987a**)v druhom čítaní bola schválená uznesením zo 16. júna 2009 č. 512.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 16. júna 2009

Maroš **K o n d r ó t**v. r.

predseda Výboru NR SR pre

hospodársku politiku